《丙午呈张魏两座师》
明代·何吾驺

士不遇时何寂寂，面垢发垂谁为惜。一朝洒濯出风尘，此物繇来有神识。

谭来古今遇合奇，前者咨嗟后叹息。生本蹭蹬无踪鳞，逢人宁敢辨玉石。

造物俄然风雨合，乍令尘埃生颜色。生平一片国士心，乍入龙门转自深。

时向明堂闻要渺，蔼然玄风飘素襟。摧颓奔走向君前，对君欲语复沉吟。

十载逢君苦不早，人生功名宁草草。豪杰生世宁可期，肯把千金换鲁缟。

欢娱未艾倏长征，千里明河月皎皎。罗浮苍翠郁千层，要与琬章争缛藻。

报君努力崇明德，暂时分手勿复道。

作者简介：明广东香山人，字龙友，号家冈。万历四十七年进士。官少詹事。崇祯六年擢礼部尚书，旋入阁，与首辅温体仁不协，罢去。南明隆武帝召为内阁首辅。闽疆既失，赴广州，永历帝以原官召之，引疾辞去。有《宝纶阁集》。